
Onkológiai betegek párkapcsolati jellegzetességei

Elméleti háttér: Napjainkban egyre több olyan kutatás születik, mely igazolja, hogy a daganatos betegségek kialakulásában és gyógyulásában a pszichés tényezők is szerepet játszhatnak. Egyik legjelentősebb ilyen tényező a stressz és annak menedzselése, mely különösen veszélyes rizikófaktor akkor, ha hozzá dohányzás, alkohol- vagy drogfogyasztás is társul. Amennyiben kialakult az onkológiai betegség, kezelésére többféle lehetőség is adódik. Daganattípustól függően választhatunk műtéti eljárást, kemoterápiás kezelést, hormonterápiát, biológiai terápiát, illetve sugárterápiát is. A gyakorlatban leggyakrabban ezek kombinált alkalmazása történik. Ezen kezelési módoknak azonban jelentős következményei, mellékhatásai lehetnek: az emlő elvesztése, hajhullás, hányás, hasmenés, hüvelyszárazság stb., melyeknek pszichés következményei is vannak: testképváltozás, önértékelési és párkapcsolati problémák.
Célkitűzés: Kutatásom célja az onkológiai betegek körében előforduló párkapcsolati jellegzetességek vizsgálata, valamint annak feltérképezése, hogy milyenek a párkapcsolati megküzdési mechanizmusaik.
Kutatás: A vizsgálatba olyan női betegeket vontunk be, akik malignus daganatos megbetegedéssel küzdenek és párkapcsolatban élnek. Koruk 18 és 70 év közé tehető. Kiválasztásuk véletlenszerűen történt. A párkapcsolati jellegzetességeket és a megküzdési mechanizmusokat a következő kérdőívek segítségével mértem fel: Szexuális Elégedettség Indexe (ISS), Párkapcsolati Hiedelmek Kérdőív (RBI), Páros Megküzdés Kérdőív (DCI), Kapcsolati Elégedettség Skála (RAS-H).
Eredmények: A vizsgált betegek 41%-ánál szexuális problémák állnak fenn. Az előforduló szexuális problémák alacsonyabb párkapcsolati elégedettséggel járnak együtt. A párok coping stílusa összefüggést mutat a párkapcsolati elégedettséggel: a támogató megküzdési mechanizmusok magasabb párkapcsolati elégedettséggel és kevesebb szexuális problematikával járnak együtt, míg a negatív copingok esetén alacsonyabb a párkapcsolati elégedettség és több szexuális problematika jelenik meg. Továbbá a személy változtatás képtelenségére vonatkozó kognitív torzításai szintén alacsonyabb párkapcsolati elégedettséggel járnak együtt. 



